钦定古今图书集成/明伦汇编/官常典/第531卷 > 忽林失
## 钦定古今图书集成/明伦汇编/官常典/第531卷 > 忽林失

按《元史》本传：“忽林失，八鲁剌䚟氏。曾祖不鲁罕罕札，
事太祖，从平诸国，充八鲁剌思千户，以其军与太赤
温等战，重伤坠马，帝亲勒兵救之，以功陞万户，赐黄
金五十两、白金五百两，俾直宿卫。祖许儿台，年十五
能驰射贼，以勇略称。从定宗钦察为千户，领兵下西
番，从世祖伐宋，至亳州，与宋人迎敌，败之。父瓮吉剌”
带，初为军器监官，从世祖亲征阿里不哥，以功受上
赏。俄奉旨使西域，籍地产，悉得其实。帝方欲大用之
而卒。忽林失初直宿卫，后以千户从征乃颜，驰马奋
戈，冲击敌营，矢下如雨，身被三十三创。成宗亲督左
右，出其镞，命医疗之，以其功闻，世祖以克宋所得银
瓮及金酒器等赐之，命领太府监。后以千户从皇子
阔阔出出征还，留镇军中。后从成宗与海都都瓦等
战，有功。成宗嘉之，特命为翰林承旨，俄改万户，与叛
王干罗思察八儿等战，以功授荣禄大夫、司徒，赐银
印。武宗尝曰：“群臣中能为国宣力如忽林失者实鲜，
其厚赉之。”于是遣使召见。未几，武宗崩。仁宗即位，念
其旧勋，赏赉特厚。子燕《不伦》，初奉兴圣太后旨，充千
户，俄改充万户，代其父职，寻罢，归其父所受司徒印
及万户符于有司，仍直宿卫。致和元年秋八月，在上
都思武宗之恩，与同志合谋奉迎文宗。会同事者见
执，乃率其属奔还大都。特赐龙衣一袭，命为通政院
使。天历元年九月，同丞相燕帖木儿败王禅等兵于
红桥，又战于白浮，又战于昌平东，又战于石槽。帝嘉
其功，拜荣禄大夫、知枢密院事，以世祖常御金带赐
之。